PATVIRTINTA

Klaipėdos lopšelio-darželio “Žiogelis”

direktoriaus 2020 m. gegužės 15 d.

įsakymu Nr. V-51

**KLAIPĖDOS LOPŠELIO-DARŽELIO „ŽIOGELIS“ DARBO ORGANIZAVIMO SU VAIKAIS BEI SAUGOS REIKALAVIMŲ UŽTIKRINIMO KARANTINO METU TVARKA**

**I SKYRIUS**

**BENDROSIOS NUOSTATOS**

1. Klaipėdos lopšelio-darželio „Žiogelis“ (toliau tekste – Įstaiga) darbo su vaikais karantino metu tvarka (toliau – Tvarka) parengta vadovaujantis Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. gegužės 11 d. Nr. sprendimu V-1118 „Dėl COVID-19 ligos (koronaviruso infekcijos) valdymo priemonių valstybės ir savivaldybių institucijų, įstaigų, valstybės ir savivaldybių valdomų įmonių darbo vietoms“ ir Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. gegužės 11 d. Nr. sprendimu V-1116 „Dėl ikimokyklinio ir priešmokyklinio ugdymo organizavimo būtinų sąlygų“.

2. Tvarka reglamentuoja darbo organizavimą su vaikais bei saugos reikalavimų užtikrinimą įstaigoje karantino laikotarpiu.

**II SKYRIUS**

**TAIKYMAS**

3. Ugdymo paslaugų teikimo vietoje gali dirbti tik darbuotojai, neturintys ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas ir pan.). Darbuotojų sveikata nuolat stebima, jie informuoti, kad turint ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas ir pan.), į darbą nevyktų.

4. Matuojama darbuotojų kūno temperatūra tik atvykus į darbą. Darbuotojai, kuriems pasireiškia karščiavimas (37,3 °C ir daugiau), nedelsiant nušalinami nuo darbo.

5. Darbuotojai informuoti, kad turint ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.) į darbą vykti draudžiama.

6. Darbe pasireiškus ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas 37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.), darbuotojas nedelsiant nušalinamas nuo darbo, darbuotojui pasiūloma konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai nuotoliniu būdu.

7. Darbuotojui sužinojus apie jam nustatytą COVID-19 ligą (koronaviruso infekciją) arba įstaigos administracijai iš darbuotojo gavus informaciją apie jam nustatytą COVID-19 (koronaviruso infekciją), apie tai informuojamas Nacionalinį visuomenės sveikatos centras prie Sveikatos apsaugos ministerijos (toliau – NVSC), bendradarbiaujama su NVSC nustatant sąlytį turėjusius asmenis ir jiems taikant 14 dienų izoliaciją.

8. Apribojamas fizinis kontaktas tarp darbuotojų, jei kontaktas yra būtinas, apriboti kontakto laiką (ne ilgiau kaip 15 min.).

9. Esant poreikiui, organizuoti susirinkimus, pasitarimus nuotoliniu būdu. Jeigu susirinkimai, pasitarimai organizuojami vienoje patalpoje, rekomenduojama visiems darbuotojams dėvėti nosį ir burną dengiančias apsaugos priemones (veido kaukes, respiratorius ar kitas priemones).

10. Nedirba ir draudžiama įstaigoje dirbti darbuotojams, kuriems privaloma izoliacija ar yra izoliacijos laikotarpis, išskyrus darbuotojus, dirbančius nuotoliniu būdu.

11. Įstaigos lankytojai prioriteto tvarka aptarnaujami nuotoliniu būdu. Jei tai neįmanoma, apribojamas vienu metu aptarnaujamų lankytojų skaičius, užtikrinant kitas saugos priemones.

12. Apribojamas darbuotojų fizinis kontaktas su lankytojais, jei įmanoma išlaikant ne mažesnį nei 2 metrų atstumą arba atskiriant darbo vietą nuo lankytojo pertvaromis.

13. Įstaigos lankytojai turi laikytis saugaus ne mažesnio kaip 2 metrų atstumo vienas nuo kito. Jei to užtikrinti įstaigos viduje neįmanoma, lankytojų srautą reguliuoja įstaigos vadovo paskirtas asmuo.

14. Privaloma darbuotojams, aptarnaujantiems įstaigos lankytojus, ir lankytojams dėvėti nosį ir burną dengiančias apsaugos priemones (veido kaukes, respiratorius ar kitas priemones).

15. Sudaroma galimybė tinkamai darbuotojų ir lankytojų rankų higienai ir (ar) dezinfekcijai – prie įėjimo į įstaigą ir sanitarinį mazgą gerai matomoje vietoje pakabinta darbuotojų ir lankytojų rankų dezinfekcijai skirta priemonė, rankų plovimo ir (ar) dezinfekcijos vaizdinės rekomendacijos.

16. Sudaromos sąlygos ir užtikrinama, kad darbuotojai laikytųsi griežtos rankų higienos (dažnai plautų rankas skystu muilu ir šiltu tekančiu vandeniu, dezinfekuotų jas rankų dezinfekcinėmis priemonėmis), vengtų liesti rankomis veidą, akis, nosį, burną ir kt., laikytųsi kosėjimo ir čiaudėjimo etiketo.

17. Vėdinti darbo patalpas ne rečiau kaip 1 kartą per valandą plačiai atidarius langus.

18. Dažnai liečiamus paviršius (durų rankenos, elektros jungikliai, kėdžių atramos ir kt.) valyti paviršiams valyti skirtu valikliu kaip galima dažniau, bet ne rečiau kaip 2 kartus per dieną.

19. Užtikrinama kad ugdymo paslaugos būtų organizuojamos maksimaliai laikantis grupių izoliacijos principo:

19.1. vaikai, lanko nuolatos tą pačią grupę, grupės veikla vykdoma taip, kad būtų išvengta skirtingas grupes lankančių vaikų kontakto tiek patalpose, kuriose teikiamos ugdymo paslaugos, tiek lauke;

19.2. su vaikais negali turėti kontakto darbuotojai, į kurių pareigas neįeina tiesioginis darbas su vaikais (pvz., sargas, elektrikas, santechnikas ir pan.);

19.3. ribojamas skirtingose grupėse dirbančių darbuotojų kontaktas, jei to padaryti neįmanoma, ribojamas kontakto laikas išlaikant saugų atstumą (trumpiau nei 15 min. didesniu kaip 2 m. atstumu);

19.4. užtikrinama, kad nebūtų organizuojamos bendros veiklos kelioms vaikų grupėms. Jei įstaigoje yra bendrų patalpų (kūno kultūros, muzikos salių ar pan.) po kiekvienos grupės panaudojimo jos turi būti išvėdinama ir išvalomos.

20. Rekomenduojama švietimo pagalbos specialistams dirbti su vaikais individualiai ar vienu metu dirbama tik su tos pačios grupės vaikais. Konsultacijų metu turi būti vengiama fizinio kontakto. Po kiekvienos konsultacijos patalpos turi būti išvėdinamos ir  nuvalomi dažnai liečiami paviršiai.

21. Asmenys, atlydintys vaikus, privalo dėvėti nosį ir burną dengiančias priemones (veido kaukes, respiratorius ar kitas priemones) ir laikytis asmens higienos (rankų higiena, kosėjimo, čiaudėjimo etiketas ir kt.).

22. Užtikrinama, kad šalia įėjimų į patalpas, kuriose vykdomas ikimokyklinis ir (ar) priešmokyklinis ugdymas, yra sudarytos galimybės rankų dezinfekcijai (gerai matomoje, bet vaikams nepasiekiamoje vietoje pakabintos rankų dezinfekcijai skirtos priemonės).

23. Užtikrinama, kad būtų vertinama visų priimamų į įstaigą vaikų sveikatos būklė. Vaikai, kuriems pasireiškia karščiavimas (37,3 °C ir daugiau), kurie turi ūmių viršutinių kvėpavimo takų infekcijų požymių (pvz., sloga, kosulys, pasunkėjęs kvėpavimas) ar kitų požymių, nurodytų Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“, 80 punkte, dalyvauti ugdymo veikloje nebūtų priimami.

24. Darbuotojai, vykdantys vaikų priėmimą į įstaigą dėvi nosį ir burną dengiančias apsaugos priemones.

25. Draudžiama dirbti darbuotojams, kuriems privaloma izoliacija ar izoliacijos laikotarpiu.

26. Užtikrinama, kad ugdymo paslaugų teikimo patalpos būtų išvėdinamos prieš atvykstant vaikams ir ne rečiau kaip 2 kartus per dieną, o aplinkos valymas ugdymo paslaugų teikimo vietoje būtų atliekamas atsižvelgiant į Lietuvos Respublikos sveikatos apsaugos ministerijos parengtas rekomendacijas patalpų valymui COVID-19 pandemijos metu (https://sam.lrv.lt/uploads/sam/documents/files/REKOMENDACIJOS%20dezinfekcijai%2020200327%20(1).pdf).

**III SKYRIUS**

**BAIGIAMOSIOS NUOSTATOS**

27. Ši tvarka galioja karantino galiojimo laikotarpiu.

28. Su šia tvarka Įstaigos darbuotojai supažindinami ją išsiunčiant į asmeninius elektroninius paštus.

\_\_\_\_\_\_\_\_\_\_\_\_\_\_\_\_\_\_